problém so zápchou a Duphalac
Dobrý deň. Mám problém so zápchou. Poporade s lekárom som užil 15ml Duphalacu. Cca do hodiny nastúpila vodnatá hnačka sprevádzaná plynatosťou. Dávka bola nízka a reakcia bola takáto a skoro okamžitá. Užívať ďalej Duphalac, alebo sa jedná o nežiaduci skorý účinok a nepokračovať v podávaní?
Dobrý deň,
ďakujeme za Vašu otázku.
Duphalac obsahuje laktulózu, ktorá je v hrubom čreve štiepená črevnými baktériami na nízkomolekulové organické kyseliny, ako je kyselina mliečna alebo kyselina octová. Tieto kyseliny znižujú pH v hrubom čreve a osmotickým efektom zvyšujú objem obsahu hrubého čreva. Výsledkom zmien je stimulácia peristaltiky hrubého čreva a normalizácia konzistencie stolice. Zápcha ustupuje a obnoví sa fyziologický rytmus vyprázdňovania. Medzi veľmi častý (môžu postihovať viac ako 1 z 10 ľudí) vedľajší účinok lieku Duphalac patrí hnačka a medzi častý (môžu postihovať menej ako 1 z 10 ľudí) vedľajší účinok tohto lieku bola hlásená plynatosť a nadúvanie. Liek Duphalac je viazaný na lekársky predpis a v prípade podozrenia na výskyt nežiadúcich účinkov je potrebné o tejto skutočnosti informovať predpisujúceho lekára, ktorý na základe Vášho celkového zdravotného stavu určí ďalší postup v liečbe.
Prajem pekný zvyšok dňa.
S pozdravom
Mgr. Emma Halás Haluščíková